Noverint universi praesentes pariter et futuri quod ego Giraudus, vicecomes Bruciae, Dei amore et pietatis intuitu, fide interposita, fideliter concessi quod in terra Sancti Benedicti vel in terra pauperum Domus Dei de Monte Morilii nullus de caetero mestivabit, nec in aliqua occasione mestivam ab hominibus praedictarum terrarum petet, et si forte aliquis petierit, a quocumque modo acceperit vel questam fecerit, si super hoc praepositus Sancti Benedicti vel fratres Domus Dei Monte Morilii vel aliquis ex parte ipsorum ad me quaerelam detulerit, infra quindenam per fidem plangentis sine aliqua probatione faciam in integrum emendari. Si vero ille qui avenas meas submoverit, vim in aliquo inferre praesumpserit hominibus praedictarum terrarum, ego similiter sicut de aliis infra quindenam in integrum faciam emendari. Ut autem hujusmodi concessio firmiter habeatur et inviolabiliter perpetuo conservetur, id, fide corporali praestita, firmiter concessi et haeredes meos ad idem in perpetuum obligavi et presentem chartam sigilli mei munimine robiravi, et ad majorem securitatem volui et concessi. Quod si istud non observarem, dominus archiepiscopus Bituricensis me et totam terram meam supponat interdicto, donec praedictis praeposito Sancti Benedicti et fratribus Domus Dei de Monte Morilii satisfaciat et plenius emendetur. Actum anno gratiae millesimo ducentesimo vigesimo.